CELEX: 52013PC0516
Language: lt
Date: 2013-07-11
Title: Pasiūlymas EUROPOS PARLAMENTO IR TARYBOS REGLAMENTAS kuriuo iš dalies keičiamas Reglamentas (EB) Nr. 1013/2006 dėl atliekų vežimo

|
			
		
		
		52013PC0516
		
			Pasiūlymas EUROPOS PARLAMENTO IR TARYBOS REGLAMENTAS kuriuo iš dalies keičiamas Reglamentas (EB) Nr. 1013/2006 dėl atliekų vežimo /* COM/2013/0516 final - 2013/0239 (COD) */
			
				
		
		
			
			   	AIŠKINAMASIS MEMORANDUMAS
1.           PASIŪLYMO
APLINKYBĖS
Atliekų vežimo reglamentu (Reglamentu
(EB) Nr. 1013/2006[1],
toliau – AVR) nustatyti atliekų vežimo ES viduje ir tarp ES ir
trečiųjų šalių reikalavimai, skirti aplinkai apsaugoti. AVR
pavojingoms atliekoms yra nustatytos griežtesnės taisyklės, nei
nepavojingoms atliekoms. 
Bet koks pavojingų atliekų eksportas
į EBPO nepriklausančias šalis ir bet koks šalinimui skirtų
atliekų eksportas į ES ir (arba) ELPA nepriklausančias
šalis yra draudžiamas (AVR 34 ir 36 straipsniai). AVR draudimu eksportuoti
pavojingas atliekas į EBPO nepriklausančias šalis įgyvendinamas
JT Bazelio konvencijoje numatytas ir nuo 1995 m. taikomas eksporto
draudimas. Nepavojingas atliekas leidžiama eksportuoti naudojimo operacijoms
EBPO nepriklausančiose šalyse su sąlyga, kad jos bus tvarkomos
aplinkai saugiu būdu, t. y. tokiu būdu, kuris iš esmės
atitinka ES taikomas taisykles[2].

Europos Sąjungoje laisvo judėjimo
principas taikomas visų naudojimui skirtų atliekų vežimui.[3] Nepavojingų medžiagų
vežimui netaikomi išankstinio pranešimo reikalavimai, toks vežimas turi
atitikti tik bendruosius informacijos reikalavimus (AVR II–IV dalys). Tiek
naudojimui, tiek šalinimui skirtų atliekų vežimui taikomi išankstinio
raštiško pranešimo ir leidimo reikalavimai. Tačiau naudojimui skirtų
atliekų vežimui kompetentingos institucijos gali paprieštarauti tik
dėl aplinkosaugos priežasčių, nustatytų AVR 12 straipsnyje.

Nustatytos konkrečios pareigos,
susijusios su pareiga atsiimti atliekų siuntas, kurios yra neteisėtos
arba kai vežimo negalima užbaigti kaip numatyta (AVR 22–25 straipsniai). 
AVR 50 straipsnyje pateikiama bendroji
nuostata dėl vykdymo užtikrinimo, kuria nustatoma, kad valstybės
narės numato vienetų ir įmonių patikrinimus pagal
Direktyvos 2008/98/EB (Pagrindų direktyvos dėl atliekų) patikros
reikalavimus ir kad valstybės narės gali tikrinti transportavimą
keliais, uostuose ir pan. arba vėliau, kai atliekos jau atvežtos į
naudojimo ar šalinimo įrenginį. Kitokią kontrolę
valstybės narės vykdo savo nuožiūra. AVR nėra jokių
konkrečių nuostatų, kaip reikėtų atlikti patikrinimus;
joje tik nustatyta, kad „[a]tliekų vežimo patikra apima dokumentų
tikrinimą, tapatybės patvirtinimą ir prireikus fizinę
atliekų patikrą“. 
Dėl to, kad tikrinimo reikalavimai AVR taip
bendrai suformuluoti, tarp valstybių narių yra daug skirtumų.
Kai kurios jų sukūrė išsamias, sklandžiai veikiančias
patikrinimų sistemas, orientuotas arba į atliekų siuntas
uostuose, arba į atliekų gamintojų ir rinkėjų veiklos
vietas, kitos turi didelių su vykdymo užtikrinimu susijusių
problemų, joms trūksta tinkamos struktūros ir išteklių, kad
galėtų kontroliuoti atliekų srautus ir vykdyti patikrinimus.
Dėl tokios padėties yra „prašokami“ uostai – siųsdami atliekas
neteisėtų atliekų eksportuotojai renkasi valstybių
narių, kuriose kontrolė silpniausia, uostus. Jei kurioje nors
valstybėje narėje vykdymas sugriežtinamas, neteisėti
eksportuotojai eksportą perkelia į kitą valstybę narę.
Taigi veiksminga neteisėto atliekų vežimo prevencija galima tik tuo
atveju, jei visose valstybėse narėse bus vykdoma pakankama
kontrolė. 
Daugiausia problemų kelia toks
neteisėtas atliekų vežimas, kai vežamos pavojingos atliekos ir
atliekos, neteisėtai vežamos išpilti arba tvarkyti standartų
neatitinkančiu būdu. Neteisėtai atvežtų atliekų
išpylimas arba reikalavimų neatitinkantis jų tvarkymas turi
rimtų pasekmių aplinkai ir žmonių, gyvenančių išpylimo
ir (arba) tvarkymo zonos apylinkėse, sveikatai. Iš išmestų
atliekų ištekėjusios medžiagos gali padaryti žalos dirvožemiui ir
vandens srautams, užteršti orą, išskirdamos, pvz., sunkiuosius metalus ir
patvariuosius organinius teršalus. Jei paskirties šalių perdirbimo
standartai ar pajėgumas nėra tinkami, galimi pavojai aplinkai ir
sveikatai tiesiog eksportuojami į kitas pasaulio vietas. Tuo taip pat prisidedama prie visuotinio atšilimo
ir ozono sluoksnio ardymo. 
Šiuo siūlomu teisės aktu bus remiami
ir grindžiami valstybių narių atliekami patikrinimai siekiant
išaiškinti minėtus probleminius ir labai pavojingus atliekų srautus.
Valstybės narės atlieka rizikos vertinimus, apimančius
konkrečius atliekų srautus ir neteisėto vežimo šaltinius,
atsižvelgdamos į tokius žvalgybos duomenis, kaip policijos tyrimai ir
nusikalstamos veiklos analizė. Kasmet remiantis rizikos vertinimais
atrenkami ir metiniuose patikrinimų planuose pateikiami patikrinimų
prioritetai. Šie planai skelbiami viešai. Inspektoriai atsižvelgia į
patikrinimų planus ir pagal atitinkamas pasiūlymo nuostatas iš
įtariamų neteisėtų atliekų eksportuotojų
pareikalauja įrodymų. 
Neteisėtas atliekų vežimas – rimta,
dažnai pasitaikanti problema. AVR numatytas pavojingų atliekų ir
šalinimui skirtų atliekų eksporto draudimas dažnai apeinamas.
Eksportuojamos pavojingos atliekos dažnai ženklinamos kaip naudotos
prekės, o šalinimui skirtos atliekos kaip atliekos, kurios bus panaudotos.
Šie duomenys pasitvirtino „aplinkos apsaugos įstatymų,
tarpvalstybinio atliekų vežimo įgyvendinimo ir vykdymo tinklui“
(IMPEL-tfs) su Komisijos parama atlikus bendrus patikrinimus; paaiškėjo,
kad dėl neteisėto atliekų vežimo AVR nesilaikoma labai dažnai.
Vykdydamos bendrus patikrinimus 2008 m. spalio mėn.–2010 m.
lapkričio mėn. 22 valstybės narės tikrino ir teikė
ataskaitas apie transportavimą kelių transportu ir uostuose (atlikta
daugiau kaip 20 000 transporto patikrinimų ir daugiau kaip šimtas
bendrovių patikrinimų)[4].
Atsižvelgiant į bendrą per tą laikotarpį patikrintų
atliekų siuntų iš ES ir jos viduje kiekį (3 454) ir į
bendrą pažeidimų skaičių (863), bendras apytikslis
reikalavimų nesilaikymo rodiklis yra apie 25 %. 
2011 m. atliktame tyrime įvertintas
neteisėtų siuntų kiekis tonomis kaip dalis bendro pervežto
atliekų kiekio ES viduje ir už jos ribų[5]. Atlikus šį tyrimą
padaryta išvada, kad jei neteisėtos būtų tik 1 % visų
atliekų siuntų, bendras neteisėtai vežamų atliekų
kiekis būtų 2,8 mln. tonų per metus.
Neteisėtam atliekų vežimui iš ES
dažnai sąlygas sudaro nekontroliuojami surinkimo, saugojimo ir
rūšiavimo įrenginiai, kuriuose neteisėti operatoriai įgyja
atliekų ir jas neteisėtai veža į besivystančias šalis.
2011 m. Europolo atliktame tyrime[6]
padaryta išvada, kad siekiant nuslėpti galutines atliekų vežimo
vietas ir sukliudyti teisėsaugos pastangoms nustatyti atliekų
šaltinių įmones, dažnai naudojamos tarpinės saugojimo vietos. 
Eksportuojant atliekas (elektros ir
elektroninės įrangos atliekas, nebenaudojamas transporto priemones,
plastiką, popierių ir įvairias pavojingas atliekas) į
Afrikos ir Azijos šalis svarbus vaidmuo tenka šiaurės vakarų ES
daliai (Antverpenui, Hamburgui, Havrui ir Roterdamui). Kadangi iš šių
uostų iš ES (ir teisėtai, ir neteisėtai) išsiunčiami dideli
kiekiai atliekų, juose kontrolė atliekama dažniau, turbūt
todėl aptinkama daugiau neteisėtai vežamų atliekų. 
Jei vykdymo užtikrinimas būtų
veiksmingas ir vežamos atliekos būtų tikrinamos, ne tik
būtų lengviau išvengti didelio poveikio aplinkai ir sveikatai
dėl neteisėtai vežamų atliekų, bet būtų sutaupyta
ir daug sąnaudų, o valstybės narės ir pramonė
gautų tiesioginės ekonominės naudos. Finansinė geresnio
vykdymo užtikrinimo nauda apima ir nepatirtas valymo ir grąžinimo į
kilmės šalį išlaidas. Pvz., iš neseniai atlikto tyrimo
paaiškėjo, kad pradėjus griežtesnį vykdymo užtikrinimą
Roterdamo uoste pagerėjo perdirbtų atliekų kokybė ir
padidėjo jų kiekis, nes atliekos buvo vežamos teisėtais kanalais
į įrenginius, kuriuose naudojami geresni tvarkymo metodai.
Sustiprinus patikrinimus Roterdamo uoste taip pat sukurtos 22 darbo vietos –
muitinėje, patikrų dalyje ir atliekų tvarkymo įrenginiuose[7]. 
2010 m. birželio 3 d. išvadose
Taryba paragino Komisiją, inter alia, apsvarstyti galimybę
sugriežtinti ES reikalavimus, pagal AVR taikomus vykdomiems patikrinimams ir
patikroms vietoje. Reaguodama Komisija išsamiau įvertino šį
klausimą ir parengė ex ante poveikio vertinimą pagal
savo poveikio vertinimų gaires. 
2.           KONSULTACIJŲ SU
SUINTERESUOTOSIOMIS ŠALIMIS IR POVEIKIO VERTINIMO REZULTATAI
2011 m. sausio 25 d. Komisija,
laikydamasi minimalių konsultacijų standartų, savo
svetainėje EUROPA pradėjo internetines konsultacijas su
suinteresuotosiomis šalimis. Konsultacijose naudodamosi bendra interneto
prieiga vienuolika savaičių galėjo dalyvauti visos
suinteresuotosios šalys[8].
Per šias konsultacijas 65 nuomones pateikė 18 valstybių narių
valdžios institucijos, viena EEE šalies institucija, 25 pramonės
organizacijos, penkios privačios įmonės, dvi viešosios
organizacijos, trys NVO ir 11 asmenų[9].
Dauguma suinteresuotųjų šalių (90 % respondentų) labai
palankiai įvertino ES teisės aktų reikalavimus, taikomus
pervežamų atliekų patikrinimams. 
Per 2012 m. viešas konsultacijas dėl
teisės aktų, kuriais apsunkinama MVĮ padėtis, išreikštas
susirūpinimas tuo, kad AVR nesudarytos sąlygos bendrai atliekų
utilizavimo ir perdirbimo rinkai sukurti, kadangi šio akto įgyvendinimas
ir aiškinimas įvairiose valstybėse narėse nevienodas, ir
paraginta dėti papildomas pastangas vienodam AVR įgyvendinimui
užtikrinti, daugiau dėmesio skiriant pavojingoms atliekoms ir mažiau –
neprobleminėms atliekoms. Be to, išreikštas susirūpinimas tuo, kad
reikėtų toliau paprastinti atliekų pervežimo tarp valstybių
narių procedūras, priimančiosios valstybės narės
valdžios institucijoms pavedant atliekų tvarkymo įrenginių
tikrinimą ir vertinimą. 
Šiuo siūlomu vežamų atliekų
patikrinimo teisės aktu siekiama užtikrinti vienodesnį AVR
įgyvendinimą, nustatant būtiniausius tikrinimo reikalavimus
visoje ES ir daugiausia dėmesio skiriant probleminių atliekų
srautams[10].
Pagal AVR jau numatyta supaprastinta naudoti skirtų atliekų vežimo
procedūra, palyginti su procedūra, taikoma vežant šalinti skirtas
atliekas. Tačiau kadangi tikrinimo procedūros nėra suderintos, atliekų
vežimo vidaus rinka veikia netinkamai. Siekiant tinkamo vidaus rinkos veikimo
būtina visoje ES veiksmingai tikrinti vežamas atliekas. Dėl labai
skirtingos vykdymo užtikrinimo praktikos nesudaromos vienodos sąlygos,
todėl įstatymams nusižengiančios įmonės įgyja
ekonominio pranašumo. Taigi dideli neteisėtai vežimų atliekų
mastai kenkia teisėtai veikiantiems atliekų tvarkymo ir šalinimo
sektoriams. Deramas AVR taikymas visoje ES sustiprintų ekonominės
veiklos vykdytojų pasitikėjimą ir tikėjimą
atliekų vežimo sistema. Tai paskatintų atliekų perdirbimo ir
tvarkymo įmones investuoti ir kurti naujas darbo vietas. 
Atliekų tvarkymo įrenginių tikrinimas
yra valstybės narės, kurioje tie įrenginiai yra, valdžios institucijų
užduotis. Tačiau atliekas išsiunčiančiosios valstybės
narės kompetentinga institucija turi būti pajėgi įvertinti,
kaip atliekos bus tvarkomos priimančiosios valstybės narės
įrenginiuose. Pavyzdžiui, išsiunčiančiosios valstybės
narės valdžios institucija, ištyrusi atliekų pobūdį, gali padaryti
išvadą, kad tų atliekų tvarkyti priimančiosios
valstybės narės įrenginiuose pagal AVR 11–12 straipsnius
neįmanoma. Toks įvertinimas turi būti atliktas iki
išvežant atliekas iš išsiunčiančiosios valstybės narės, nes,
priešingu atveju, neteisėto atliekų vežimo išvengti neįmanoma.
Jei atliekos vežamos neteisėtai, išsiunčiančiajai valstybei
narei gali tekti padengti sąnaudas, inter alia, už grąžinamų
atliekų priėmimą. Todėl atliekų tvarkymo
įrenginių vertinimo palikti vien priimančiosios
valstybės narės valdžios institucijoms
nereikėtų. 
Komisijos atliktame šio teisės akto
pasiūlymo ex ante poveikio vertinime nagrinėtos kelios
galimybės pagerinti patikrinimus ir AVR vykdymo užtikrinimą. ES
„aplinkos apsaugos įstatymų, tarpvalstybinio atliekų vežimo
įgyvendinimo ir vykdymo tinklas“ (IMPEL-tfs), valstybių narių
institucijos ir įvairios suinteresuotųjų šalių grupės
glaudžiai bendradarbiavo rengiant tyrimus, vykdytus siekiant pagrįsti
vertinimą.
Atlikus vertinimą padaryta išvada, kad
veiksmingiausias su neteisėtu atliekų vežimu susijusių
problemų sprendimo būdas būtų ES teisinių
reikalavimų ir rekomendacijų derinys. Be to, šio būdo grynosios
sąnaudos būtų mažiausios, o ekonominis ir socialinis poveikis
bei poveikis aplinkai – teigiamiausias. Jį pasirinkus būtų
išvengta daug valymo ir grąžinimo į tėvynę
sąnaudų, be to, valstybės narės, per kurias vykdomas
atliekų tranzitas, išvengtų netiesioginių sąnaudų.
Suderinus teisės aktus naudos gautų ir pramonė. Jei daugiau
atliekų būtų nukreipiama teisėtais kanalais, būtų
optimizuoti procesai, pagerinti rūšiavimo metodai, pagerėtų
atliekų kokybė. Dėl teisinio reikalavimo sustiprinti
patikrinimus taip pat galėtų būti sukurta naujų darbo
vietų ir išvengta darbo vietų perkėlimo už ES ribų. 
Atliekant poveikio vertinimą apytiksliai
apskaičiuotos sąnaudos, kurios tektų toms valstybėms
narėms, kuriose nėra tinkamų patikrinimų sistemų
(pvz., dėl samdomų darbuotojų, naujinamos infrastruktūros
ir patikrinimų). Visoje ES šios sąnaudos sudarytų apie
4 mln. EUR per metus, tačiau jas kompensuotų ekonominė
ir socialinė nauda ir (arba) jos būtų dengiamos iš
surinktų baudų. Iš poveikio vertinimo matyti, kad reikiami papildomi
patikrinimai atsipirktų net tuo atveju, jei vidutinio dydžio baudos
būtų skiriamos po mažiau negu 1 % visų per metus
atliktų patikrinimų.
Poveikio vertinime nustatyta, kad iš
siūlomų teisinių priemonių svarbiausia yra patikrinimų
planavimas. Antra pagal svarbumą problemos sprendimo priemonė –
galimybė valstybių narių kompetentingoms institucijoms
pareikalauti įtariamų neteisėtų atliekų
eksportuotojų pateikti įrodymus, kad būtų galima patikrinti
pervežimo teisėtumą, kitos mažėjimo tvarka – gamintojų
įrenginių kontrolė ir valdžios institucijų mokymas.
3.           TEISINIAI PASIŪLYMO
ASPEKTAI
Šio
pasiūlymo 1 straipsnio 3 dalies b punktu iš dalies keičiamas AVR 50
straipsnis, nustatant vežamų atliekų patikrinimų planavimo
reikalavimus. 
1
straipsnio 3 dalies c punktu į 50 straipsnį įtraukiama
galimybė valstybių narių kompetentingoms institucijoms pareikalauti
įtariamų neteisėtų atliekų eksportuotojų pateikti
įrodymus, kad būtų galima patikrinti pervežimo
teisėtumą. Tokie įrodymai gali būti susiję su tuo, ar
medžiaga arba daiktas yra „atliekos“, ar ne, ar siunta skirta naudojimui ar
šalinimui, arba su paskirties šalies įrenginiuose taikomų
konkrečių atliekų tvarkymo metodų ir standartų
pobūdžiu, siekiant įvertinti atitiktį AVR 49 straipsniui. 
1
straipsnio 2 ir 4 dalimis AVR suderinamas su Sutarties dėl Europos
Sąjungos veikimo 290 straipsniu pagal Komisijos įsipareigojimą
peržiūrėti nuostatas, susijusias su reguliavimo procedūra
kiekvienoje priemonėje, kurią ji ketina keisti.
Šio
pasiūlymo 2 straipsniu numatyta, kad reglamentas įsigalioja
dvidešimtą dieną po jo paskelbimo Europos Sąjungos
oficialiajame leidinyje ir taikomas nuo [xxxx m. sausio 1 d.
arba xxxx m. liepos 1 d. priklausomai nuo to, kuri data yra ankstesnė
praėjus bent šešiems mėnesiams po reglamento įsigaliojimo].
4.           POVEIKIS BIUDŽETUI 
Netaikoma.
5.           NEPRIVALOMI DUOMENYS
Netaikoma.
2013/0239 (COD)
Pasiūlymas
EUROPOS PARLAMENTO IR TARYBOS REGLAMENTAS
kuriuo iš dalies keičiamas
Reglamentas (EB) Nr. 1013/2006 dėl atliekų vežimo 
EUROPOS PARLAMENTAS IR EUROPOS
SĄJUNGOS TARYBA,
atsižvelgdami į Sutartį dėl
Europos Sąjungos veikimo, ypač į jos 192 straipsnio 1 dalį,
atsižvelgdami į Europos Komisijos
pasiūlymą,
perdavus teisės akto projektą
nacionaliniams parlamentams,
atsižvelgdami į Europos ekonomikos ir
socialinių reikalų komiteto nuomonę[11], 
atsižvelgdami į Regionų komiteto
nuomonę[12],
taikydami įprastą
teisėkūros procedūrą,
kadangi:
(1)       2006 m. birželio
14 d. Europos Parlamento ir Tarybos reglamente (EB) Nr. 1013/2006
dėl atliekų vežimo[13]
siekiant apsaugoti aplinką nustatyti atliekų vežimo ir Sąjungos
viduje, ir tarp valstybių narių ir trečiųjų šalių
reikalavimai. Tačiau valstybių narių kompetentingų
institucijų atliekamame vykdymo užtikrinime ir patikrinimuose nustatyta
spragų, kurių viena priežasčių – aiškių reglamento
nuostatų šiais klausimais trūkumas; 
(2)       norint sukurti
pajėgumus, kurių reikia vežamoms atliekoms tikrinti ir veiksmingai
užkirsti kelią neteisėtam vežimui, būtinas tinkamas vežamų
atliekų patikrinimų planavimas. Todėl Reglamento (EB)
Nr. 1013/2006 50 straipsnio nuostatas dėl vykdymo užtikrinimo ir
patikrinimų reikėtų sugriežtinti ir taip užtikrinti, kad
patikrinimai būtų reguliariai vykdomi ir nuosekliai planuojami.
Planavimas turėtų apimti daug svarbių elementų,
įskaitant rizikos vertinimus, strategijas, tikslus, prioritetus,
planuojamų patikrinimų skaičių ir rūšis,
užduočių paskyrimą, institucijų bendradarbiavimo priemones
ir nuostatas dėl inspektorių mokymo; 
(3)       valstybių narių
kompetentingų institucijų galimybei pareikalauti įtariamų
neteisėtų atliekų eksportuotojų pateikti įrodymus, kad
būtų galima patikrinti pervežimo teisėtumą, Sąjungoje
taikomos skirtingos taisyklės. Tokie įrodymai gali būti
susiję su tuo, ar medžiaga arba daiktas yra atliekos pagal Reglamento (EB)
Nr. 1013/2006 apibrėžtį, arba su tuo, ar atliekos bus vežamos
į aplinkai nekenksmingus įrenginius pagal reglamento 49
straipsnį. Todėl reglamento 50 straipsniu reikėtų nustatyti
galimybę valstybių narių kompetentingoms institucijoms
pareikalauti įtariamų neteisėtų atliekų eksportuotojų
pateikti įrodymus, kad būtų galima patikrinti pervežimo
teisėtumą; 
(4)       neteisėtai vežamos
atliekos paprastai atsiranda iš nekontroliuojamo surinkimo, saugojimo ir
rūšiavimo įrenginių. Todėl reikėtų nustatyti
tokių atliekų vietų tikrinimo reikalavimus;
(5)       įsigaliojus Lisabonos
sutarčiai, Komisijai Reglamentu (EB) Nr. 1013/2006 suteiktus
įgaliojimus reikia suderinti su Sutarties 290 straipsniu; 
(6)       Komisijai turėtų
būti suteikti įgaliojimai priimti teisės aktus pagal Sutarties
290 straipsnį, siekiant priimti techninius ir organizacinius reikalavimus,
taikomus praktiniam keitimuisi elektroniniais duomenimis. Ypač svarbu, kad
Komisija parengiamųjų darbų metu tinkamai konsultuotųsi,
įskaitant konsultacijas ekspertų lygiu; 
(7)       atlikdama su deleguotaisiais
aktais susijusį parengiamąjį darbą ir rengdama jų
tekstus, Komisija turėtų užtikrinti, kad atitinkami dokumentai
būtų vienu metu, laiku ir tinkamai perduodami Europos Parlamentui ir
Tarybai; 
(8)       Komisija gali priimti gaires
reglamento 12 straipsnio 1 dalies g punktui įgyvendinti, reglamento 15
straipsnio taikymo gaires, nurodymus kompetentingų institucijų
bendradarbiavimui neteisėto vežimo klausimais, tolesnius nurodymus
dėl kalbų vartojimo, tolesnį reglamento II dalies
procedūrinių reikalavimų aiškinimą dėl jų taikymo
atliekų eksportui iš Bendrijos, importui į Bendriją ir tranzitui
per ją; 
(9)       todėl Reglamentas (EB)
Nr. 1013/2006 turėtų būti atitinkamai iš dalies pakeistas;
(10)     šis reglamentas
turėtų būti taikomas nuo [xxxx] m. sausio 1 d.
arba [xxxx] m. liepos 1 d. priklausomai nuo to, kuri data yra ankstesnė
praėjus bent šešiems mėnesiams po reglamento įsigaliojimo, kad
valstybės narės ir įmonės turėtų pakankamai laiko
pasirengti taikyti reglamento 50 straipsniu nustatytas priemones, 
PRIĖMĖ ŠĮ
REGLAMENTĄ:
1 straipsnis
Reglamentas (EB) Nr. 1013/2006 iš dalies keičiamas
taip:
1) 2 straipsnis papildomas šia 36 dalimi:
„36.   pakartotinis naudojimas – operacija,
kurios metu produktai ar sudėtinės dalys, kurie nėra atliekos,
vėl naudojami tam pačiam tikslui, kuriam buvo sukurti.“ 
2) 26 straipsnis papildomas šia 5 dalimi:
„5.     Komisijai suteikiami įgaliojimai
priimti deleguotuosius aktus pagal 59 straipsnį dėl techninių ir
organizacinių reikalavimų, skirtų praktiškai įgyvendinti
keitimąsi elektroniniais duomenimis pateikiant dokumentus ir
informaciją.“
3) 50 straipsnis iš dalies keičiamas
taip:
a) 2 dalis pakeičiama taip:
„2.     Valstybės narės, kaip šio
reglamento vykdymo užtikrinimo priemones, numato, inter alia,
subjektų ir įmonių patikrinimus pagal 2008 m.
lapkričio 19 d. Europos Parlamento ir Tarybos direktyvos 2008/98/EB
dėl atliekų[14]
34 straipsnį ir atliekų vežimo ar susijusio naudojimo ar šalinimo
tikrinimus iš anksto nepranešus.“
b) straipsnis papildomas 2a dalimi:
„2a.   Valstybės narės užtikrina, kad
jų kompetentingos institucijos sudarytų tikrinimo planus, kurių
tikslas – patikrinti, ar laikomasi šio reglamento. Šie planai apima visą
susijusios valstybės narės geografinę teritoriją ir taikomi
visoms vežamų atliekų patikroms, atliekamoms pagal 2 dalį,
įskaitant subjektų ir įmonių, kelių ir geležinkelio
transporto ir uosto siuntų patikrinimus. Į minėtus planus
įtraukiama:
(a)          
vežamų atliekų patikrinimų
strategija ir tikslai, kuriuose nurodomi reikiami žmogiškieji, finansiniai ir
kiti ištekliai;
(b)         
rizikos vertinimas, apimantis konkrečius
atliekų srautus ir neteisėto vežimo šaltinius, kuriame atsižvelgiama
į tokius žvalgybos duomenis, kaip policijos tyrimai ir nusikalstamos
veiklos analizė; 
(c)          
prioritetai ir aprašymas, kaip šie prioritetai
pasirinkti, remiantis strategijomis, tikslais ir rizikos vertinimu;
(d)         
informacija apie planuojamų patikrinimų,
susijusių su atliekų vietomis, kelių ir geležinkelio transportu
ir uosto siuntomis, skaičių ir rūšis;
(e)          
užduočių paskirstymas visoms vežamų
atliekų patikrinimuose dalyvaujančioms institucijoms;
(f)           
įvairių patikrinimuose
dalyvaujančių institucijų bendradarbiavimo priemonės ir
(g)          
inspektorių mokymo techniniais ar teisiniais
klausimais, susijusiais su atliekų tvarkymu ir atliekų vežimu,
poreikio įvertinimas ir reguliarių mokymo programų numatymas. 
Planai peržiūrimi bent kartą per
metus ir prireikus atnaujinami. Peržiūrint vertinama, kiek
įgyvendinti planuose nustatyti tikslai ir kiti elementai.
Pagal 2003 m. sausio 28 d. Europos
Parlamento ir Tarybos direktyvą 2003/4/EB dėl visuomenės
galimybės susipažinti su informacija apie aplinką kompetentinga institucija
šiuos planus paskelbia viešai[15].“

c) įterpiamos
šios 4a ir 4b dalys: 
„4 a.  Siekiant užtikrinti, kad siuntoje
nėra atliekų, kaip apibrėžta 2 straipsnio 1 dalyje,
kompetentinga institucija gali:
i)        tikrinti, ar numatyta tinkama siuntos
apsauga nuo pažeidimo transportavimo, krovimo ir iškrovimo metu ir 
ii)       įtarus neteisėtą
vežimą, reikalauti, kad už siuntą atsakingas asmuo pateiktų
važtaraščio ir sutarties, susijusios su medžiagos arba daikto pardavimu
arba nuosavybės teisių perdavimu, kurioje būtų nurodyta,
kad siunta skirta pakartotiniam naudojimui pagal 2 straipsnio 36 dalies
apibrėžtį, kopijas ir įrodytų, kad medžiaga arba daiktas
gerai veikia.
4b.    Siekiant užtikrinti, kad siunta skirta
naudojimo operacijoms, kurios atitinka 49 straipsnio nuostatas, kompetentinga
institucija, įtarus neteisėtą vežimą, gali reikalauti, kad
už siuntą atsakingas asmuo pateiktų sutartį, laišką ar
kitą naudojimo įmonės pasirašytą dokumentą, kuriame būtų
nurodyti paskirties šalies įrenginiuose taikomi atliekų tvarkymo metodai,
technologijos ir standartai.“
4) 59 ir 59a
straipsniai pakeičiami taip:
59 straipsnis
Naudojimasis
įgaliojimais
1.     
Įgaliojimai priimti deleguotuosius aktus
Komisijai suteikiami šiame straipsnyje nustatytomis sąlygomis.
2.     
26 straipsnio 5 dalyje nurodyti įgaliojimai
Komisijai suteikiami neribotam laikotarpiui nuo šio reglamento
įsigaliojimo datos.
3.     
Europos Parlamentas arba Taryba gali bet kuriuo
metu panaikinti 26 straipsnio 5 dalyje nurodytus įgaliojimus priimti
deleguotuosius aktus. Sprendimu dėl įgaliojimų panaikinimo
nutraukiami tame sprendime nurodyti įgaliojimai priimti deleguotuosius
aktus. Jis įsigalioja kitą dieną po sprendimo paskelbimo Europos
Sąjungos oficialiajame leidinyje arba vėlesnę jame nurodytą
dieną. Jis nedaro poveikio jau galiojančių deleguotųjų
aktų teisėtumui. 
4.     
Apie priimtą deleguotąjį aktą
Komisija nedelsdama vienu metu praneša Europos Parlamentui ir Tarybai. 
5.     
Pagal 26 straipsnio 5 dalį priimtas
deleguotasis aktas įsigalioja tik tuomet, jeigu per du mėnesius nuo
pranešimo apie jį Europos Parlamentui ir Tarybai dienos nei Europos
Parlamentas, nei Taryba nepareiškė prieštaravimų, arba jeigu iki to
laikotarpio pabaigos tiek Europos Parlamentas, tiek Taryba pranešė
Komisijai, kad jie nepareikš prieštaravimų. Europos Parlamento arba Tarybos
iniciatyva tas laikotarpis pratęsiamas dviem mėnesiams.
59a straipsnis
Komiteto
procedūra
1. Komisijai padeda komitetas, įsteigtas
pagal Direktyvos 2008/98/EB 39 straipsnį. 
Tas komitetas – tai komitetas, kaip nustatyta
Reglamente (ES) Nr. 182/2011.
2. Kai daroma nuoroda į šią
dalį, taikomas Reglamento (ES) Nr. 182/2011 5 straipsnis.“
2 straipsnis
Šis reglamentas įsigalioja
dvidešimtą dieną po jo paskelbimo Europos Sąjungos
oficialiajame leidinyje. Jis taikomas nuo [xxxx m. sausio 1 d.
arba xxxx m. liepos 1 d. priklausomai nuo to, kuri data yra ankstesnė
praėjus bent šešiems mėnesiams po reglamento įsigaliojimo]. 
Šis reglamentas privalomas visas ir tiesiogiai
taikomas visose valstybėse narėse.
Priimta Briuselyje
Europos Parlamento vardu                           Tarybos
vardu
Pirmininkas                                                   Pirmininkas
[1]               Europos Parlamento ir Tarybos reglamentas (EB)
Nr. 1013/2006 dėl atliekų vežimo, OL L 190,
2006 7 12, p. 1.
[2]               AVR 18, 49 straipsniai ir VII priedas. Dar žr. 2012 m. liepos 23 d.
Komisijos reglamentą (EB) Nr. 674/2012, kuriuo iš dalies
keičiamas Reglamentas (EB) Nr. 1418/2007 dėl tam tikrų
naudojimui skirtų atliekų eksporto į tam tikras EBPO
nepriklausančias šalis.
[3]               Iš privačių namų ūkių, įskaitant
kitus tokių atliekų gamintojus, surinktoms mišrioms komunalinėms
atliekoms (20 03 01 atliekų įrašas) pagal AVR 3 straipsnio 5
dalį taikomos tos pačios nuostatos, kaip ir šalinimui skirtų
atliekų vežimui. Atvežamoms atliekoms, skirtoms naudojimo operacijoms
priskiriamiems deginimo įrenginiams, taikomos Direktyvos 2008/98/EB
(Pagrindų direktyvos dėl atliekų) 16 straipsnyje nustatytos
specialios taisyklės.
[4]               Išsami IMPEL bendrų patikrinimų ataskaita
skelbiama: http://impel.eu/wp-content/uploads/2012/01/IMPEL-TFS-EA-II-Project-_Final-report-adopted-v1-4.pdf.

[5]               Assessment and guidance for the implementation of EU
waste legislation in Member States (ES atliekų srities teisės
aktų įgyvendinimo valstybėse narėse vertinimas ir
rekomendacijos), BiPRO, 2011 m. lapkričio 16 d., http://ec.europa.eu/environment/waste/shipments/reports.htm.

[6]               Europol’s EU organised crime assessment (ES
organizuoto nusikalstamumo įvertinimas), 2011 m. balandžio
28 d., p. 30. https://www.europol.europa.eu/.

[7]               Tyrimas Implementation of EU waste legislation for
green growth (ES atliekų srities teisės aktų
įgyvendinimas vardan ekologiškai tvaraus augimo), BioIntelligence Service,
2011 m., http://ec.europa.eu/environment/waste/studies/pdf/study%2012%20FINAL%20REPORT.pdf.
[8]               Inspection requirements for waste shipments (Vežamų
atliekų tikrinimo reikalavimai), 2009 m. rugpjūčio
12 d. galutinė ataskaita, Biointelligence, http://ec.europa.eu/environment/waste/shipments/reports.htm;
ir Environmental, social and economic impact assessment of possible
requirements and criteria for waste shipment inspections, controls and
on-the-spot-checks (Vežamų atliekų tikrinimo, kontrolės ir
patikrų vietoje galimų reikalavimų ir kriterijų poveikio
aplinkai, socialinio ir ekonominio poveikio įvertinimas), 2010 m.
birželio 4 d. galutinė ataskaita, Biointelligence SA, http://ec.europa.eu/environment/waste/shipments/reports.htm.
[9]               http://ec.europa.eu/environment/waste/shipments/news.htm.

[10]             Dar žr. Komisijos komunikatą dėl paskesnių
veiksmų po Didžiojo dešimtuko konsultacijų su MVĮ dėl ES
teisės aktų.
[11]             OL C , , p. .
[12]             OL C , , p. .
[13]             OL L 190, 2006 7 12, p. 1.
[14]             OL L 312, 2008 11 22, p. 3. 
[15]             OL L 41, 2003 2 14, p. 26.